3. การประกอบธุรกิจของแต่ละสายธุรกิจ

1. ธุรกิจสื่อวิทยุกระจายเสียง

บริษัท ไลฟ์ เรดิโอ จำกัด

บริษัทฯ ได้รับสัมปทานคลื่นวิทยุจากสถานีวิทยุกระจายเสียง 919 กรป.กลาง ในคลื่นความถี่วิทยุ FM
99.5 MHz. ดำเนินการผลิตรายการตลอด 24 ชั่วโมง ภายใต้ชื่อ “เดอะเรดิโอ 99.5” (The
Radio Double Nine Point Five) โดยมีรูปแบบรายการและแนวทางการเปิดเพลงที่ชัดเจน
ซึ่งกลุ่มเป้าหมาย ได้แก่ ผู้ฟังเพลงสากลร่วมสมัย (Contemporary Hits) ตั้งแต่ปี 1970
เป็นต้นมา ทุกระดับอายุ นอกจากนี้ การดำเนินการโดยทีมงานผู้มีประสบการณ์
ผสมผสานกับการจัดกิจกรรมสร้างสรรค์ทางด้านดนตรีในรูปแบบต่าง ๆ
จึงทำให้การดำเนินการมีความแตกต่างจากผู้ประกอบการในคลื่นความถี่วิทยุอื่น ๆ

รายได้หลักในการดำเนินการที่บริษัทฯได้รับ คือ รายได้จากผู้สนับสนุนรายการ
และการจำหน่ายเวลาในการโฆษณาสินค้าต่าง ๆ

2. ธุรกิจผลิตรายการบันเทิงสำหรับโทรทัศน์ระบบบอกรับสมาชิก

บริษัท ไลฟ์ ทีวี จำกัด

บริษัทฯ เป็นผู้ผลิตรายการบันเทิงสำหรับโทรทัศน์ระบบบอกรับสมาชิก ภายใต้ชื่อ “ไลฟ์ทีวี”
โดยเป็นผู้จัดรูปแบบรายการสำเร็จรูป ให้แก่ผู้ประกอบการโทรทัศน์ระบบบอกรับสมาชิก (Cable
Operator) ทั่วประเทศ ทั้งในเขตกรุงเทพมหานครและต่างจังหวัด
รูปแบบของรายการที่ผลิตขึ้นมีทั้งส่วนที่เป็นสาระและความบันเทิง
โดยยึดหลักการผลิตรายการที่มีคุณภาพและมีลิขสิทธิ์ถูกต้องเป็นหลักในการดำเนินการ ปัจจุบัน
การผลิตรายการของบริษัทฯ มีจำนวน 5 ช่อง ได้แก่

ช่องมูฟวี่พลัส (Movie Plus) รายการภาพยนตร์ชั้นนำ และมีลิขสิทธิ์ถูกต้องจากทั่วโลก

  ช่องป๊อบ (POP) รายการเพลงสากล และสาระบันเทิงต่าง ๆ จากทั้งภายในและต่างประเทศ

  ช่องไทยไชโย (Thai Chaiyo) รายการเพลง และสาระบันเทิง ในลักษณะของเพลงลูกทุ่ง
  หมอลำ ลิเก และรายการตลก เป็นต้น

  ช่องอีดีเอ็น (EDN) รายการแนวสารคดี และการนำเสนอเรื่องราวที่มีสาระประโยชน์ต่าง ๆ

  ช่องวาไรตี้วัน (Variety One) รายการสาระบันเทิงที่มีความหลากหลาย ในรูปแบบต่าง ๆ
  เพื่อผู้ชมทุกเพศ วัย รวมทั้ง การนำเสนอการแสดงแฟชั่น จากช่อง FTV ของต่างประเทศ

บริษัทฯ เป็นผู้ผลิตรายการเพื่อออกอากาศตลอด 24 ชั่วโมง
และส่งรายการให้แก่กลุ่มลูกค้าผ่านระบบดาวเทียม
และมีการเข้ารหัสสัญญาณเพื่อป้องกันการละเมิดเข้าชมจากผู้ไม่มีสิทธิ์
ผู้ประกอบการโทรทัศน์ระบบบอกรับสมาชิกทั่วประเทศซึ่งทำสัญญาซื้อรายการจากบริษัท
จึงจะสามารถรับรายการจากบริษัทฯ
และนำไปส่งออกอากาศให้แก่สมาชิกผู้รับชมในระดับครัวเรือนได้ต่อไป

ปัจจุบัน มีผู้ประกอบการโทรทัศน์ระบบบอกรับสมาชิกทั่วประเทศไทยประมาณ 521 สถานี จาก 230
ผู้ประกอบการ ซึ่งมีผู้ชมรายการโทรทัศน์ระบบบอกรับสมาชิก (เฉพาะผู้ประกอบการท้องถิ่น)
ประมาณ 8,500,000 คน โดยมีผู้ประกอบการโทรทัศน์ระบบบอกรับสมาชิกที่สามารถรับชม
“ไลฟ์ทีวี” ประมาณ 400 สถานี ครอบคลุมผู้ชมประมาณ 1,700,000 ครัวเรือน หรือ 6,800,000
คน

รายได้หลักในการดำเนินการของธุรกิจผลิตรายการบันเทิงสำหรับโทรทัศน์ระบบบอกรับสมาชิก ได้แก่
รายได้จากผู้สนับสนุนรายการ, รายได้จากค่าสมาชิกของผู้ประกอบการโทรทัศน์ระบบบอกรับสมาชิก
และรายได้จากการการจำหน่ายเวลาให้แก่ผู้ผลิตรายการ ตามลำดับ

นอกจากนี้ LIVE
มีหน่วยธุรกิจที่มีความเกี่ยวเนื่องกับธุรกิจผลิตรายการบันเทิงสำหรับโทรทัศน์ระบบบอกรับสมาชิก
ได้แก่

LIVE Magazine คือ นิตยสารรายเดือนสำหรับสมาชิกผู้ชมรายการของ “ไลฟ์ทีวี” ขนาด 36 หน้า
พิมพ์สี่สีทั้งเล่ม ภายในเล่มจะประกอบไปด้วยสาระ บันเทิง ตลอดจนรายละเอียดรายการต่าง ๆ
ที่สามารถรับชมได้ในแต่ละเดือน และได้จัดส่งให้กับสมาชิก ผู้ประกอบการ นักการตลาด
และนักโฆษณา โดยจะได้รับรายได้จากผู้สนับสนุนบนพื้นที่ส่วนโฆษณาของนิตยสารดังกล่าว

LIVE Digital คือ ดิจิตอลคอนเทนท์ ซึ่งจะนำช่วงเวลาในรายการต่าง ๆ ของ “ไลฟ์ทีวี”
เพื่อสร้างมูลค่าเพิ่มให้กับธุรกิจ เช่น การให้ส่งข้อความสั้น ๆ (SMS) ในรายการ,
การนำเสนอข้อความเชิญชวนให้ดาวน์โหลดเสียงเพลงเรียกเข้า
และการนำเสนอการประมูลสิ่งของในรายการ “LIVE BID” เป็นต้น
โดยจะได้รับส่วนแบ่งจากรายได้ในการดำเนินการดังกล่าว

บริษัท ฟิวเจอร์ ไลฟ์ เทเลวิชั่น จำกัด

บริษัทฯ เป็นกิจการร่วมทุนระหว่าง LIVE กับบริษัท ฟิวเจอร์ มาร์เก็ตติ้ง คอมมิวนิเคชั่นส์ กรุ๊ป
จำกัด ซึ่งเป็นตัวแทนจำหน่ายสื่อโฆษณารายใหญ่รายหนึ่งของประเทศไทย
เพื่อดำเนินการบริหารรายการในช่องวาไรตี้วัน ของ “ไลฟ์ ทีวี”

บริษัทฯได้ดำเนินการจัดตั้งแล้วเสร็จในเดือนกุมภาพันธ์ 2551 ดังนั้น ในปี 2550
จึงยังไม่มีผลการดำเนินการใด ๆ

3. ธุรกิจภาพยนตร์

บริษัทฯ ดำเนินธุรกิจโดยการจัดหา และซื้อลิขสิทธิ์ภาพยนตร์
ตลอดจนทำการลงทุนผ่านบริษัทร่วมลงทุนสร้างภาพยนตร์ไทยและต่างประเทศ เพื่อนำมาผลิต
จัดจำหน่าย และเผยแพร่ในรูปแบบต่าง ๆ เช่น การฉายในโรงภาพยนตร์,
การเผยแพร่ในช่องภาพยนตร์ของ “ไลฟ์ ทีวี” และการผลิต จำหน่ายในรูปแบบดีวีดี และ วีซีดี
เพื่อความบันเทิงภายในบ้าน

มูลค่าของธุรกิจภาพยนตร์ หรือกล่าวอีกนัยหนึ่งก็คือ
รายได้จากภาพยนตร์โดยรวมจะมีรายได้จากการจำหน่ายตั๋วเข้าฉายในโรงภาพยนตร์เขตกรุงเทพและปริมณฑล,
รายได้จากการขาย Pre-Sale ให้แก่สายหนังในต่างจังหวัด, ผู้ประกอบธุรกิจโทรทัศน์ระบบฟรีทีวี
และระบบบอกรับสมาชิก และรายได้จากการจำหน่ายเพื่อนำไปบรรจุลงแผ่น VCD และ DVD
ในขณะที่ต้นทุนในการดำเนินการจะแบ่งเป็น 2 ส่วน คือ ต้นทุนสร้างภาพยนตร์
และต้นทุนในการดำเนินกิจกรรมทางการตลาด
โดยปกติการสร้างภาพยนตร์จะมีต้นทุนรวมทั้งหมดไม่เกิน 40 ล้านบาทต่อเรื่อง
และใช้ระยะเวลาในการสร้างภาพยนตร์แต่ละเรื่องจะใช้ระยะเวลาประมาณ 8 - 10 เดือน
แต่ทั้งหมดก็ขึ้นอยู่กับประเภทและขนาดของภาพยนตร์เรื่องดังกล่าวเป็นสำคัญ

ทั้งนี้ ในปี 2550 LIVE ได้ร่วมกับบริษัท มีโมชั่น จำกัด และกลุ่มพันธมิตร
ในการร่วมลงทุนสร้างภาพยนตร์จำนวน 4 เรื่อง แบ่งเป็นภาพยนตร์ไทยจำนวน 2 เรื่อง
และภาพยนตร์ต่างประเทศจำนวน 2 เรื่อง

4. ธุรกิจรับจ้างโฆษณา ทำป้ายโฆษณา และให้เช่าป้ายโฆษณา

บริษัท ไลฟ์ มีเดีย กรุ๊ป จำกัด

บริษัทฯ ประกอบกิจการสื่อโฆษณานอกบ้าน (Out of Home Media)
ปัจจุบันมีสื่อโฆษณาที่ดำเนินการอยู่ 4 ประเภท ได้แก่

Billboard

บริษัทมีป้ายโฆษณาประเภท Billboard ขนาดใหญ่หรือในบางครั้งเรียกว่า
“สื่อป้ายโฆษณากลางแจ้ง” ในหลากหลายพื้นที่ ทั้งในบริเวณถนนสายหลักในกรุงเทพมหานคร
และปริมณฑล เช่น ถนนสาทร, ถนนเพชรบุรีตัดใหม่, ถนนจันทน์, ถนนพระราม 9 และถนนรัชชวิภา
เป็นต้น

Building Wrap

การโฆษณาที่ปรากฏบนผนังภายนอกตึก และอาคารสำคัญบนถนนสายสำคัญต่าง ๆ ทั้งนี้
ภาพโฆษณาจะถูกพิมพ์ด้วยระบบอิงค์เจท ลงบนซีทรู สติกเกอร์
เพื่อนำไปติดบนกระจกของอาคารดังกล่าว ปัจจุบันมีการทำสัญญาไว้ 1 อาคาร คือ อาคารซิโนบริต
ถนนวิภาวดีรังสิต

Floating Media

สื่อโฆษณาบนท่าเรือด่วน เรือด่วน และเรือข้ามฟาก ในบริเวณท่าน้ำสำคัญของแม่น้ำเจ้าพระยา 4
แห่ง ได้แก่ ท่าพระจันทร์ ท่าวังหลัง ท่ามหาราช และท่าช้าง

Hi-Rise Communication

สื่อโฆษณารูปแบบดิจิตอล โดยการนำภาพ ข้อมูล ข่าวสาร แสดงทั้งในแบบเคลื่อนไหว ภาพนิ่ง
และตัวอักษรวิ่ง ซึ่งสื่อโฆษณารูปแบบนี้จะอยู่ภายในอาคาร โดยติดตั้งภายในโถงรอลิฟท์
และภายในลิฟท์โดยสาร ได้แก่ อาคารจัสมินซิตี้ ถนนสุขุมวิท, อาคารวอลล์สตรีท ถนนสุรวงศ์
อาคารรัจนาการ ถนนสาทรใต้ อาคารสิรินรัตน์ ถนนพระราม 4 อาคารสรชัย ถนนสุขุมวิท
และอาคารเมืองไทย-ภัทรคอมเพล็กซ์ ถนนรัชดาภิเษก เป็นต้น

การให้บริการในสื่อโฆษณาข้างต้น บริษัทฯจะมีรายได้หลักแบ่งได้เป็น 2 ประเภท ได้แก่
รายได้จากการให้บริการสื่อโฆษณา และรายได้จากการผลิตสื่อโฆษณา นอกจากนี้
บริษัทฯยังมีการดำเนินการเป็นนายหน้าในการผลิตและจำหน่ายสื่อโฆษณานอกบ้านให้แก่ผู้ประกอบการรายอื่นๆ
โดยการเป็นนายหน้าจำหน่ายสื่อดังกล่าวจะได้รับผลตอบแทนในลักษณะส่วนแบ่งจากรายได้

5. ธุรกิจนำเข้าและให้บริการด้านไอทีซิเคียวริตี้

บริษัท แอ็กทีฟมีเดีย (ไทยแลนด์) จำกัด

บริษัทฯเป็นผู้นำเข้าผลิตภัณฑ์ซอฟต์แวร์และฮาร์ดแวร์ป้องกันไวรัส
และภัยคุกคามทางอินเตอร์เน็ตทุกประเภทบนเครือข่ายระบบคอมพิวเตอร์
ที่ได้รับการแต่งตั้งเป็นตัวแทนจำหน่ายแต่เพียงผู้เดียวในประเทศไทยและ ประเทศในกลุ่มอินโดจีน
โดยรายได้หลักของทางบริษัทฯมาจากการจำหน่ายสินค้าและบริการ ซึ่งสามารถแบ่งได้ ดังนี้

ประเภทซอฟต์แวร์

-   ESET NOD 32 Antivirus หรือที่รู้จักในนาม NOD32
    เป็นผลิตภัณฑ์ซอฟต์แวร์ป้องกันไวรัสจากประเทศสโลวาเกีย โดยมี 2 ผลิตภัณฑ์ให้เลือกใช้
    ได้แก่ ESET NOD32 Home-use Edition สำหรับเครื่องคอมพิวเตอร์ทั่วไปและเครื่อง
    Notebook , ESET NOD32 Business Edition
    โซลูชั่นที่ใช้สำหรับองค์กรที่ต้องการป้องกันปัญหาไวรัสและภัยคุกคามทางอินเตอร์เน็ตบนเครือข่ายคอมพิวเตอร์
    และ ESET Smart Security Business Edition
    นวัตกรรมใหม่ล่าสุดที่เน้นประสิทธิภาพสูงสุดแห่งการป้องกันปัญหาไวรัส สแปม
    และภัยคุกคามทุกประเภทสำหรับเครือข่ายคอมพิวเตอร์ขององค์กร

-   NetOp Process Controller เป็นผลิตภัณฑ์จากประเทศเดนมาร์ก
    เพื่อใช้งานควบคู่กับผลิตภัณฑ์ ESET NOD 32
    โดยจะช่วยในการตรวจสอบการทำงานของโปรแกรมทั่วไป และโปรแกรมต้องสงสัยต่าง ๆ
    ซึ่งจะทำการควบคุม
    และลดความเสียหายที่อาจจะเกิดขึ้นหากเกิดความผิดปกติในการทำงานดังกล่าว

ประเภทฮาร์ดแวร์

-   eSafe Hellgate Appliance หรือ eSafe เป็นผลิตภัณฑ์จากประเทศอิสราเอล คือ
    อุปกรณ์สำหรับป้องกันปัญหาสแปมและกรองเนื้อหาไม่พึงประสงค์ทุกประเภทที่ผ่านเข้ามาทางอินเตอร์เน็ต
    โดยมีขนาดและรุ่นที่เหมาะสมกับความต้องการใช้ของลูกค้าองค์กรตั้งแต่ขนาดกลางจนถึงขนาดใหญ่

-   Ipoque เป็นผลิตภัณฑ์จากประเทศเยอรมัน เพื่อใช้ในการบริหารและจัดการช่วงความถี่
    (Bandwidth) บนระบบเครือข่ายของคอมพิวเตอร์

ประเภทบริการ

-   Security Outsourcing ซึ่งเป็นบริการของทางบริษัท แอ็กทีฟมีเดีย(ไทยแลนด์) จำกัด
    โดยจะรับผิดชอบในส่วนของการให้คำปรึกษา เลือกผลิตภัณฑ์ ติดตั้ง ดูแล และรายงานผล
    ซึ่งจะมีผู้เชี่ยวชาญด้านเทคนิคของทางบริษัทฯในการบริหารและจัดการ ณ จุดที่ตั้งของลูกค้า

นอกจากนี้ บริษัทฯมีการให้บริการอื่นๆ
โดยเฉพาะบริการทางด้านเทคนิคที่ปัจจุบันดำเนินการโดยทีมงานซึ่งเป็นผู้เชี่ยวชาญไทย รวมถึงการมี
local support ที่ทำหน้าที่ในการคิดค้นเครื่องมือแก้ปัญหาไวรัสอย่างเร่งด่วน ซึ่งคิดค้นโดยคนไทย
100%

ทั้งนี้ บริษัทฯมี Call Center ที่ให้บริการปรึกษาแนะนำการเลือกใช้ผลิตภัณฑ์ และตัวแทนจำหน่าย
การแก้ไขปัญหา และการให้บริการ Web Hosting แก่ตัวแทนจำหน่ายหรือลูกค้าสนใจอีกด้วย

ช่องทางการจัดจำหน่าย มี 2 ช่องทาง ได้แก่

-   ผลิตภัณฑ์ ESET NOD32 Home-use Edition บริษัทฯจะทำการจัดจำหน่ายผ่าน
    ร้านหนังสือซีเอ็ดบุ๊ค และห้างสรรพสินค้าชั้นนำ เป็นต้น นอกจากนี้
    ได้มีการแต่งตั้งตัวแทนจำหน่ายในพื้นที่ต่างจังหวัด
    เพื่อรองรับความต้องการของลูกค้าครอบคลุมทุกพื้นที่

-   ผลิตภัณฑ์ ESET NOD32 Business Edition และ ESET Smart Security Business
    Edition ซึ่งเป็นผลิตภัณฑ์สำหรับการใช้งานในองค์กรนั้น
    จะจัดจำหน่ายผ่านตัวแทนจำหน่ายทั้งหมด

6. ธุรกิจการจัดแสดงและบริหารศิลปิน

การดำเนินการในธุรกิจดังกล่าวนี้ LIVE ดำเนินการผ่านกิจการในกลุ่ม ได้แก่ บริษัท อิน แอนด์
ออน สตูดิโอ จำกัด และบริษัท ป็อบสตาร์ซ แมเนจเมนท์ จำกัด

ธุรกิจการจัดแสดง

หมายถึง การดำเนินการเป็นผู้จัดการแสดงคอนเสิร์ตของศิลปินต่าง ๆ
ทั้งภายในประเทศและจากต่างประเทศ ซึ่งจะได้รับรายได้จากการจำหน่ายบัตรเข้าชม,
จากผู้สนับสนุนในการจัดการแสดง และจากการจัดกิจกรรมพิเศษ เป็นต้น นอกจากนี้
การดำเนินธุรกิจในกลุ่มนี้ยังหมายรวมถึง การเป็นผู้รับจ้างจัดกิจกรรมต่าง ๆ
ซึ่งรายได้ที่ได้รับจะมาจากผู้สนับสนุนในการจัดการแสดง และจากการจัดกิจกรรมพิเศษ

ธุรกิจการบริหารศิลปิน

หมายถึง การดำเนินการเป็นผู้พัฒนาความสามารถในด้านต่าง ๆ
ตามความเหมาะสมให้แก่บุคคลหรือกลุ่มบุคคลเป้าหมาย เพื่อสร้างสรรค์ผลงานในรูปแบบต่าง ๆ เช่น
ด้านการแสดง ร้องเพลง หรือการแสดงแบบ เป็นต้น การดำเนินการดังกล่าวนี้
บริษัทฯจะได้รับผลตอบแทนในรูปของส่วนแบ่งรายได้และผลกำไรจากการดำเนินการ
ไม่ว่าจะเป็นการให้บริการ การจัดกิจกรรม และการได้รับเงินสนับสนุนจากผู้ให้การสนับสนุน เป็นต้น

นอกจากนี้ การดำเนินการลักษณะที่เป็นงานสร้างสรรค์ และการสร้างมูลค่าเพิ่มในรายการ บุคลากร
และทรัพย์สินของ LIVE ได้หมายรวมอยู่ในการประกอบการของธุรกิจดังกล่าวนี้ด้วย